钦定古今图书集成/明伦汇编/官常典/第634卷 > 梁御
## 钦定古今图书集成/明伦汇编/官常典/第634卷 > 梁御

按《周书》本传，“御字善通，其先安定人也。后因官北边，
遂家于武川。少好学，进趋详雅。及长，更好弓马。尔朱
天光西讨，知御有志略，引为左右，授宣威将军、都将。
共平关右，除镇西将军、东益州刺史、第一领民酋长，
封白水县伯，邑三百户，转征西将军、金紫光禄大夫。
后从贺拔岳镇长安。及岳被害，御与诸将同谋翊戴”
太祖。从征侯莫陈悦，迁武卫将军。太祖既平秦陇，方
欲引兵东下，雍州刺史贾显持两端通使于齐神武。
太祖微知其意，以御为大都督、雍州刺史，领前军先
行。既与显相见，因说显曰：“魏室陵迟，天下鼎沸，高欢
志在凶逆，枭夷非远。宇文夏州英姿不世，算略无方，
方欲扶危定倾，匡复京洛。公不于此时建立功效，乃
怀犹豫，恐祸不旋踵矣。”显即出迎太祖御，遂入镇雍
州，授车骑大将军、仪同三司。大统元年，从太祖复弘
农，破沙苑，加侍中、开府仪同三司，进爵广平郡公，增
邑一千五百户。出为东雍州刺史。为政举大纲而已，
民庶称焉。四年，薨于州。赠太尉、尚书令、雍州刺史，谥
曰武昭。子睿袭爵。